b'\n_START_ARTICLE_\nBiserica de lemn din Ocoli\xc8\x99el\n_START_PARAGRAPH_\nBiserica de lemn din Ocoli\xc8\x99el, comuna Iara, jude\xc8\x9bul Cluj, dateaz\xc4\x83 din anul 1852. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI:  CJ-II-m-B-07728.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nPe Valea Vadului, nu departe de confluen\xc8\x9ba cu Arie\xc8\x99ul, \xc3\xaen mica a\xc8\x99ezare de la Ocoli\xc8\x99el, \xc3\xaen care predomin\xc4\x83 \xc8\x99i azi \xc3\xaen majoritate edificiile de lemn, se afl\xc4\x83 un monument de arhitectur\xc4\x83: biserica \xe2\x80\x9eSfin\xc8\x9bii Arhangheli\xe2\x80\x9d. Edificiul actual \xc3\xael \xc3\xaenlocuie\xc8\x99te, probabil, pe cel mistuit de foc \xc3\xaen 1848, dup\xc4\x83 cum men\xc8\x9bioneaz\xc4\x83 \xc3\xaensemnarea de pe o \xe2\x80\x9ePsaltire rom\xc3\xa2neasc\xc4\x83\xe2\x80\x9d de secol XVI. Dimensiunile monumentului, l\xc4\x83\xc8\x9bimea mare \xc3\xaen compara\xc8\x9bie cu bisericile ridicate \xc3\xaen secolul al XVIII-lea \xc3\xaen zon\xc4\x83 sus\xc8\x9bin aceast\xc4\x83 presupunere. \xc3\x8en sprijinul unei dat\xc4\x83ri \xc3\xaen secolul al XIX-lea pledeaz\xc4\x83 \xc8\x99i faptul c\xc4\x83 pictura interioar\xc4\x83, care acoper\xc4\x83 pronaosul, naosul \xc8\x99i altarul, a fost realizat\xc4\x83 doar \xc3\xaen anul 1878 de c\xc4\x83tre \xe2\x80\x9eMaer Darie, zugravu din Valea Ierii\xe2\x80\x9d. Planimetria edificiului se \xc3\xaenscrie tipului comun Mun\xc8\x9bilor Apuseni, av\xc3\xa2nd \xc3\xaen plus un pridvor sudic \xc8\x99i turnul cu foi\xc8\x99or \xc8\x99i coif \xc3\xaenalt. De la vechiul edificiu ni s-a transmis doar poarta de lemn a cimitirului, ce are incizat\xc4\x83 data 1790._NEWLINE_Biserica de lemn \xe2\x80\x9eSfin\xc8\x9bii Arhangheli\xe2\x80\x9d din Ocoli\xc8\x99el, comuna Iara, monument istoric, de\xc8\x9bine o pictur\xc4\x83 de secol XIX, relativ bine p\xc4\x83strat\xc4\x83. Din ansamblul mural, realizat \xc3\xaen 1878, se remarc\xc4\x83 \xc3\xaen pronaos c\xc3\xa2teva detalii din \xe2\x80\x9eJudecata de apoi\xe2\x80\x9d, ilustrare a unor secven\xc8\x9be sociale din lumea satului rom\xc3\xa2nesc de la sf\xc3\xa2r\xc8\x99itul secolului al XIX-lea. \xc3\x8entre cei damna\xc8\x9bi apar \xc3\xaemilatorii satelor, \xe2\x80\x9eBiraiele\xe2\x80\x9d, al\xc4\x83turi de alte p\xc4\x83cate umane (femeia care face farmece, c\xc3\xa2rciumarul care \xc3\xaen\xc8\x99al\xc4\x83). _NEWLINE_Patrimoniul. Biserica de\xc8\x9bine c\xc3\xa2teva icoane pe sticl\xc4\x83 apar\xc8\x9bin\xc3\xa2nd \xc8\x99colii de la Nicula, precum \xc8\x99i o icoan\xc4\x83 pe lemn reprezent\xc3\xa2nd pe cei doi arhangheli._NEWLINE_Starea de conservare. Biserica este acoperit\xc4\x83 cu \xc8\x9bigl\xc4\x83, respectiv cu tabl\xc4\x83 la turl\xc4\x83, ceea ce nu a \xc3\xaempiedicat p\xc4\x83trunderea apei, pictura de pe latura de sud a naosului fiind cea mai afectat\xc4\x83. \xc3\x8en peretele de nord s-a practicat o gaur\xc4\x83 pentru scoaterea unui burlan de \xc3\xaenc\xc4\x83lzire, ceea ce a dus la deteriorarea stratului de pictur\xc4\x83 pe acea por\xc8\x9biune de perete. Pere\xc8\x9bii sunt acoperi\xc8\x9bi cu \xc8\x99tergare, icoane, iar ferestrele au fost l\xc4\x83rgite. Construc\xc8\x9bia se prezint\xc4\x83 \xc3\xaen rest \xc3\xaen stare bun\xc4\x83, at\xc3\xa2t la nivelul bazei, edificiul fiind ridicat pe o baz\xc4\x83 \xc3\xaenalt\xc4\x83 de piatr\xc4\x83, c\xc3\xa2t \xc8\x99i la nivelul b\xc3\xa2rnelor.'